বাংলাদেশের নিকটতম এবং বৃহত্তম প্রতিবেশী হচ্ছে ভারত। বাংলাদেশের তিন দিকেই ভারতের অবস্থান। বাংলাদেশের সাথে ভারতের দীর্ঘ সীমান্ত রয়েছে। আয়তন, জনসংখ্যা, সামরিক বাহিনী সব দিক দিকেই ভারত একটি বৃহৎ দেশ। পৃথিবীর দ্বিতীয় বৃহত্তম জনসংখ্যা ভারতে বসবাস করে। ভারতের হাতে রয়েছে পারমাণবিক অস্ত্র। ১৯৭১ সালে মুক্তিযুদ্ধের সময় ভারত বাংলাদেশকে সাহায্য করেছে। আওয়ামী লীগ সরকারের আমলে ভারতের সাথে বাংলাদেশের সম্পর্ক বরাবরই ভালো থাকে, এখনো আছে। ভারত তার সেভেন সিস্টার্স নামে পরিচিত রাজ্যসমূহে মালামাল পরিবহনের জন্য বাংলাদেশের ভূখ-কে করিডোর হিসেবে ব্যবহার করছে। চট্টগ্রাম বন্দর ব্যবহারের জন্য ভারত অনুমতি পেয়েছে। বাংলাদেশ কয়েক বছর থেকেই ভারত হতে বিদ্যুৎ আমদানি করছে। এখন সুন্দরবনের রামপালে ভারত যৌথ উদ্যোগে বিদ্যুৎকেন্দ্র স্থাপন করছে। বাংলাদেশে ভারতীয় পণ্যের বিশাল এক বাজার সৃষ্টি হয়েছে। বাংলাদেশ সরকারের উচ্চ পর্যায়ের কর্মকর্তারা যেমন নিয়মিতভাবে ভারত সফর করছেন, ঠিক তেমনি ভারত সরকারের উচ্চ পর্যায়ের কর্মকর্তারাও নিয়মিতভাবে বাংলাদেশ সফর করছেন। উভয় দেশের সরকার প্রধানই ইতোমধ্যে একে অন্যের দেশ সফর করেছেন। উভয় দেশের নেতারাই ভারত বাংলাদেশের সম্পর্ককে উচ্চ মাত্রার বলে অভিহিত করেছেন। কিন্তু ভারত কর্তৃক সীমান্ত হত্যা এখনো বন্ধ হয়নি এবং তিস্তার পানি বণ্টন নিয়ে ভারত এখনো কোন চুক্তি করেনি। আমরা আশা করবো, বন্ধুত্বের নিদর্শন হিসেবে ভারত সীমান্ত হত্যা বন্ধ করবে এবং তিস্তার পানি বণ্টন নিয়ে সহসাই একটি চুক্তি সম্পন্ন করবে। আর এর মাধ্যমে বাংলাদেশ-ভারতের সম্পর্ক আরো এগিয়ে যাবে।